text: Svar på tiltale
  02 juli 2013 kl. 14.22
  I aften på TV SYD vil Svend Hansen Tarp, leder af bostedet Ungdomskollektivet i Aabenraa, kommentere den skarpe kritik, der har været af hans institution.
  Der har de seneste dage i TV SYD været rejst en lang række anklager fra beboere, pårørende og en tidligere ansat.
  Bostedet drives af Aabenraa Kommune, og det skal støtte omsorgssvigtede og sårbare unge til at få en normal tilværelse med uddannelse og arbejde.
  Anklagerne har været mange:
  En 15-årig pige i Aabenraa er med en frist på få dage blevet smidt ud bostedet, bl.a. fordi hun ikke passede sin skole. Bostedet har bedt hende om at pakke og flytte hjem til forældrene, hvilket hun ikke ønsker, fordi hun frygter vold.
  Bostedet sendte en 13-årig til afgiftning i udlandet sammen med en ansat. Den ansatte fortæller, at han ikke magtede opgaven, og at den 13-årige straks røg ind i hash-miljøet i Aabenraa, da han kom hjem.
  Den unge blev først orienteret om, at han skulle til Lanzarote, da han var på vej til Hamborg, hvor han skulle køre gokart.
  En 16-årig røg ind i et alvorligt misbrug, da han blev anbragt på institutionen. Han sniffede benzin, kokain og røg hash.
  Lederen af bostedet Svend Hansen Tarp vil i aften i TV SYD Nyhederne kl. 19.30 kommentere anklagerne.
  